Folketing
2008-01-15

Det er altid godt at have nogle målepunkter - det er stærkt beklageligt, at vi ikke når dem, men det er dog bedre, at de står der som et synligt signal til os alle sammen om, at vi skal gøre det endnu bedre, end vi gør i øjeblikket. Der har været meget diskussion i dag om selve det at øge bistanden, og jeg forstår, der er et forslag til vedtagelse om, at vi skal øge bistanden til 1 pct. Vi giver nu 0,8 pct., og der vil jeg gerne sige, at der jo ikke er nogen tal, der er hellige i den her forbindelse. Om vi giver 0,8 pct., 0,9 pct., 1,0 pct. eller 1,1 pct., ændrer jo ikke afgørende på, om man globalt når 2015-målene. Det er ikke det mest afgørende. Det Konservative Folkeparti er klart tilhænger af, at vi øger udviklingsbistanden i de kommende år. Det står også i regeringsgrundlaget, og det er vi glade for.